KOMISJONI MÄÄRUS (EÜ) nr 2181/2001,

9. november 2001,

millega muudetakse määrust (EMÜ) nr 563/82 seoses noorte kastreerimata isasveiste identifitseerimise kriteeriumidega

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. mai 1999. aasta määrust (EÜ) nr 1254/1999 veise- ja vasikalihaturu ühise korralduse kohta,1 viimati muudetud määrusega (EÜ) nr 1512/2001,2

võttes arvesse nõukogu 28. aprilli 1981. aasta määrust (EMÜ) nr 1208/81, millega määratakse kindlaks ühenduse täiskasvanud veiste rümpade liigitusskaala,3 viimati muudetud määrusega (EMÜ) nr 1026/91,4 eriti selle artikli 3 lõiget 1,

ning arvestades järgmist :

1) Komisjoni 10. märtsi 1982. aasta määruse (EMÜ) nr 563/82 (millega kehtestatakse määruse (EMÜ) nr 1208/81 (täiskasvanud veiste turuhindade kindlaksmääramise kohta ühenduse rümpade liigitusskaala alusel) üksikasjalikud rakenduseeskirjad,5 viimati muudetud määrusega (EMÜ) nr 2090/936) artikliga 2 kehtestatakse alla kaheaastaste kastreerimata isasveiste ja vanemate veiste rümpade eristamise kriteerium, mis põhineb teatavate selgroolülide luustumisastmel.

2) Euroopa Parlamendi ja nõukogu 17. juuli 2000. aasta määrusega (EÜ) nr 1760/2000 (veiste identifitseerimise ja registreerimise süsteemi loomise, veiseliha ja veiselihatoodete märgistamise ning nõukogu määruse (EÜ) nr 820/97 kehtetuks tunnistamise kohta)7 luuakse veiste identifitseerimise ja registreerimise süsteem, mis võimaldab veiseid jälgida kogu nende eluea jooksul.

3) Õigusaktide järjepidevuse ja ajakohastatuse tagamiseks tuleks määruse (EMÜ) nr 563/82 artiklis 2 esitatud identifitseerimiskriteeriumi muuta, et määruse (EÜ) nr 1760/2000 I jaotise kohaselt liikmesriikides loodud loomade identifitseerimise ja registreerimise süsteemi andmeid looma vanuse kohta saaks kontrolli otstarbel kasutada alla kaheaastaste kastreerimata isaseveiste rümpade identifitseerimiseks.

4) Käesoleva määruse kohaldamisele peab eelnema piisavalt pikk ajavahemik, et võimaldada liikmesriikidel uue süsteemiga kohaneda.

5) Käesoleva määrusega ettenähtud meetmed on kooskõlas veise- ja vasikalihaturu korralduskomitee arvamusega,

ON VASTU VÕTNUD KÄESOLEVA MÄÄRUSE :

Artikkel 1

Määruse (EMÜ) nr 563/82 artikkel 2 asendatakse järgmisega:

"Artikkel 2

Määruse (EMÜ) nr 1208/81 artikli3 lõike 1 kohaldamisel eristatakse alla kaheaastaste noorte kastreerimata isasloomade rümpasid muude kastreerimata isasloomade rümpadest looma vanuse järgi, mida kontrollitakse Euroopa Parlamendi ja nõukogu määruse (EÜ) nr 1760/2000* I jaotise kohaselt liikmesriigis loodud veiste identifitseerimise ja registreerimise süsteemi andmete põhjal.

* EÜT L 204, 11.8.2000, lk 1."

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1. aprillist 2002.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 9. november 2001

Komisjoni nimel

komisjoni liige

Franz FISCHLER

1 EÜT L 160, 26.6.1999, lk 21.

2 EÜT L 201, 26.7.2001, lk 1.

3 EÜT L 123, 7.5.1981, lk 3.

4 EÜT L 106, 26.4.1991, lk 2.

5 EÜT L 67, 11.3.1982, lk 23.

6 EÜT L 190, 30.7.1993, lk 9.

7 EÜT L 204, 11.8.2000, lk 1.